Japanners voor in Stille Oseaan-uitdaagreeksJunior Japan is die voorloper ná die eerste ronde wedstryde in vanjaar se Stille Oseaan-uitdaagreeks wat in Soeva, Fidji, uitgespook word. Hy moes kwaai terugveg om Tonga A met 45-28 te verslaan, nadat die Tongane die botoon in die eerste helfte gevoer het, en in ʼn stadium met 21-0 voor was. Die rustydtelling was 21-12 in die Tongane se guns. In die tweede helfte het die Japanners egter die oorhand gekry, en vyf drieë gedruk om die wedstryd in hul guns te beklink. Die Fidji Warriors, die verdedigende kampioen, het Samoa A met 33-21 geklop (rustyd 21-9). ʼn Beter batige punteverskil plaas Junior Japan tans boaan die punteleer. Fidji is tweede, Samoa derde en Tonga laaste. Dinsdag se kragmeting tussen Japan en Fidji se naasbestes kan heel moontlik reeds die toernooi se uitslag bepaal.